
HOTĂRÂRE

cu privire la înlesniri, compensaţii şi alte garanţii sociale

în legătură cu influenţa factorilor de producţie nocivi

asupra salariaţilor IPNA Compania „Teleradio-Moldova”

În conformitate cu prevederile art.56 alin.(6), art.58 lit.c) şi g) din Codul audiovizualului al Republicii Moldova şi în baza

p.16 lit.c) din Statutul Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/31 din 24.08.2007,
p.42 lit.d) şi m) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,
Informaţiei privind respectarea legislaţiei de către IPNA Compania „Teleradio-Moldova” în domeniul securităţii şi sănătăţii în muncă, prezentată de preşedintele Centrului Sindical Naţional Ramural al salariaţilor IPNA Compania „Teleradio-Moldova”, S. Ciobanu,
Consiliul de Observatori

HOTĂRĂŞTE:

1. Se ia act de Informaţia privind respectarea legislaţiei de către IPNA Compania „Teleradio-Moldova” în domeniul securităţii şi sănătăţii în muncă (se anexează).
2. Se recomandă preşedintelui Companiei să efectueze noi măsurări privind condiţiile nefavorabile la locul de muncă şi pe teritoriul Companiei.

3. Anexa Informaţie privind respectarea legislaţiei de către IPNA Compania „Teleradio-Moldova” în domeniul securităţii şi sănătăţii în muncă este parte integrantă a prezentei hotărâri.

4. Prezenta hotărâre intră în vigoare în ziua adoptării.

Prezenta hotărâre a fost adoptată cu votul a 7 membri ai Consiliului de Observatori.

Preşedintele

Consiliului de Observatori                                                       Eugeniu Rîbca

Secretarul şedinţei

Consiliului de Observatori                                                      Viorica Bogatu

Anexa

Informaţie privind respectarea legislaţiei de către IPNA Compania „Teleradio-Moldova” în domeniul securităţii şi sănătăţii în muncă
La şedinţa Consiliului de Observatori din 15.09.2010, unii salariaţi, prezenţi la şedinţă, au afirmat că în IPNA Compania „Teleradio-Moldova” nu se respectă Legea cu privire la securitatea şi sănătatea în muncă, nu se acordă supliment la salariu pentru condiţii nefavorabile, nu se efectuează controlul medical al salariaţilor.
I. Organul sindical, în calitate de reprezentant al salariaţilor care contribuie la elaborarea măsurilor şi direcţiilor în domeniu, nu este de acord cu aceste afirmaţii, considerându-le neîntemeiate.
1. Conform deciziei angajatorului, pe parcursul anilor 2004-2007, s-au făcut măsurări, cu întocmirea a 33 procese verbale, privind lumina, zgomotul şi vibraţia, factorii metrologi în birouri, compartimente şi studiourile  Companiei „Teleradio-Moldova”.

2. S-au întocmit şapte procese verbale cu privire la investigarea aerului din încăperile închise („Mioriţa, 1 Casa Radio” – subsol, etajul 10 şi „Hînceşti, 64, TV” – toate locurile de muncă).

3. S-au întocmit trei procese verbale privind măsurările intensităţii câmpului electromagnetic, prin care au fost fixate rezultatele examinării a peste 57 de birouri, studiouri, compartimente, secţii de reparaţii etc.
4. Au fost întocmite 31 de fişe privind condiţiile la locul de muncă, prin care sunt stabilite normativele şi valorile reale ale factorilor nefavorabili.

5. În 2007, Centrul de medicină preventivă Chişinău a efectuat, pe întreg teritoriul Companiei, măsurările dozimetrice şi radiometrice de la sursele deschise şi închise de iradiere, stabilind: „iradierea în încăperile examinate se încadrează în limita maximă admisibilă reglementată de legislaţia şi actele normative în vigoare”. Aceste procese verbale, fişe ale condiţiilor de muncă la locul de muncă sunt semnate, cu recomandările respective, de către medic, reprezentantul laboratorului sanitaro-igienic.

II. Măsuri cu privire la respectarea Legii securităţi şi sănătăţii în muncă. Prin ordinul angajatorului a fost constituită comisia care a stabilit următoarele:

1. Noii angajaţi nu sunt admişi la locul de muncă până a primi instructajul în domeniul respectiv.

2. Potrivit fişei condiţiilor de muncă de la locul de muncă şi în funcţie de valorile reale, pentru 119 salariaţi li se achită sporuri la salariu pentru munca în condiţii nefavorabile.
3. Contractul colectiv de muncă prevede:

3.1 Anexa 3 lista a), prin care se stabilesc funcţiile prestate în condiţii nefavorabile;

3.2 Anexa 3a lista b), prin care se stabilesc funcţiile pentru acordarea gratuită a alimentaţiei cu lapte;
3.3 Lista profesiilor cu condiţii de muncă nefavorabile la care se livrează echipament gratuit;
3.4 Durata suplimentară a concediului de odihnă anual negociată (organ sindical – angajator) pentru salariaţii ce deţin funcţiile conform anexei nr.3 şi personalul de conducere, a cărui muncă implică eforturi psiho-emoţionale sporite;
3.5 Acţiunile de instruire, prevenire, control medical, profilaxie, lucrări de măsurări ale mecanismelor, instrumentelor etc.;
3.6 Obligaţia conducătorilor auto de a trece zilnic controlul medical. Anual, salariaţii încadraţi în muncă cu condiţii nefavorabile sunt supuşi controlului medical (în anul 2009 – 70 de salariaţi, în anul 2010 – 57 de salariaţi).
4. Semestrial, serviciul medical prezintă angajatorului, Consiliului sindical, Secţiei orăşeneşti de medicină preventivă, Policlinicii 1 informaţii cu privire la morbiditate.

5. În prezent, angajatorul negociază cu Sanatoriul preventoriul „Constructorul” privind întremarea salariaţilor.

E regretabil că salariaţii nu dovedesc cunoştinţe adecvate privind drepturile şi obligaţiunile prevăzute în Codul Muncii al Republicii Moldova, inclusiv art.226 cu privire la securitatea şi sănătatea în muncă.

Preşedintele CSNR al                                                                   CIOBANU S.

salariaţilor Companiei „Teleradio-Moldova”
27 septembrie 2010      	                      	                                           Nr.1/204

